b'\n_START_ARTICLE_\nMats Huld\xc3\xa9n\n_START_PARAGRAPH_\nLars Mats Olof Huld\xc3\xa9n (s. 17. lokakuuta 1949 Kokkola) on suomalainen basisti, tuottaja, sanoittaja ja k\xc3\xa4\xc3\xa4nt\xc3\xa4j\xc3\xa4. H\xc3\xa4net tunnetaan Wigwam-yhtyeen alkuper\xc3\xa4isen\xc3\xa4 basistina, mutta pisimm\xc3\xa4n p\xc3\xa4iv\xc3\xa4ty\xc3\xb6ns\xc3\xa4 h\xc3\xa4n on tehnyt Kauko R\xc3\xb6yhk\xc3\xa4n yhtyeiss\xc3\xa4 Kauko R\xc3\xb6yhk\xc3\xa4 & Narttu ja Kauko R\xc3\xb6yhk\xc3\xa4, ja on tuottanutkin useita n\xc3\xa4iden levyj\xc3\xa4. Muita h\xc3\xa4nen tuottamiaan artisteja ovat mm. Don Huonot, Liisa Akimof, Nelj\xc3\xa4 Ruusua ja YUP._NEWLINE_K\xc3\xa4\xc3\xa4nt\xc3\xa4j\xc3\xa4n\xc3\xa4 h\xc3\xa4n on saanut huomiota osuudestaan ruotsinkieliseen Kalevala-k\xc3\xa4\xc3\xa4nn\xc3\xb6kseen (2000), jonka h\xc3\xa4n teki yhteisty\xc3\xb6ss\xc3\xa4 is\xc3\xa4ns\xc3\xa4 Lars Huld\xc3\xa9nin kanssa. William Shakespearen tuotannosta h\xc3\xa4n on kokonaan tai osittain ruotsintanut ainakin n\xc3\xa4ytelm\xc3\xa4t Macbeth, Othello, Miten haluatte ja Titus Andronicus. _NEWLINE_Laulujen sanoittajana Huld\xc3\xa9n on toiminut enimm\xc3\xa4kseen ruotsin ja englannin kielill\xc3\xa4, mutta on tehnyt my\xc3\xb6s joitakin suomenkielisi\xc3\xa4 tekstej\xc3\xa4. K\xc3\xa4\xc3\xa4nn\xc3\xb6ksi\xc3\xa4 h\xc3\xa4n on tehnyt mm. Wigwamille, Jussi & The Boysille, Kalevalalle ja M. A. Nummiselle. _NEWLINE_Huld\xc3\xa9nin ainoa oma levytys on vuonna 1983 Loop Garoo -nimell\xc3\xa4 julkaistu maxi-single Ghost Riders (In The Sky) / Le Baron Criminel. Levy oli yhteishanke toisen Wigwam-basistin, tuottaja/\xc3\xa4\xc3\xa4nitt\xc3\xa4j\xc3\xa4 M\xc3\xa5ns Groundstroemin, kanssa._NEWLINE_Huld\xc3\xa9nille my\xc3\xb6nnettiin valtion ylim\xc3\xa4\xc3\xa4r\xc3\xa4inen taiteilijael\xc3\xa4ke vuonna 2016.'